《江雨轩》
明代·史谨

江云惨淡江树黑，殷殷雷声震蛟室。老龙怒挟风雨来，恍若骊珠散空碧。

已知凉气入桃笙，不觉秋声起芦荻。渔艇纵横木叶飞，雪山巃嵷银涛立。

鼋鼍出没吼烟雾，鸿雁离披立沙碛。轩中美人惊梦回，画思诗情满胸臆。

欲赋阳台朝暮情，当用子美春秋笔。须臾风定雨乍息，自倚阑干观八极。

江南江北若混沌，金山焦山如水黑。米老难移书画船，志和不弄烟波笛。

我寻酒伴扣柴门，落红满地无行迹。

作者简介：明苏州府昆山人，字公谨，号吴门野樵。洪武中谪居云南，以荐为应天府推官，迁湘阴县丞。罢官后，侨居南京。性高洁，喜吟咏，工绘画。筑独醉亭，卖药自给。有《独醉亭诗集》。